藏酋猴

藏酋猴，又叫截尾獼猴，係生活喺東亞地區嘅一種馬騮。

特徵 
成年嘅藏酋猴公身長58—71厘米，重10—20千克；猴乸身長達51—65厘米，重6—12千克。藏酋猴周身生有棕色厚長嘅毛，但塊面就無毛。新生嘅小猴毛髮呈銀黑色，大概兩歲會轉變成褐色。另外，猴公塊面係肉色，眼周圍係白色；而猴乸塊面帶有紅色，眼周圍係粉紅色。

藏酋猴平均有廿幾歲命。

習性 
藏酋猴分佈響中國好多地方以及越南。佢哋生活喺亞熱帶森林裏面，活動範圍介乎海拔800至2000米之間。藏酋猴係群居動物，一個群體可以由10隻到30隻不等，由2至3隻成年猴公做阿頭。群體成員之間等級地位好清晰，「猴王」嘅統治地位通常都係靠打鬥打番嚟。

藏酋猴嘅婚配係用一公多乸制，交配季節多數喺秋天。猴乸嘅懷孕期為6—7個月，每胎生1隻，由阿媽負責養育。

藏酋猴係晝行性、半地棲嘅動物，鍾意喺地面活動，同喺崖壁縫隙、陡崖或者大樹上過夜。佢哋係雜食嘅，主要摘野果嚟食，但都食植物嘅種子、葉同花，以及捕捉小型嘅無脊椎動物。

目前已知有4個亞種：
 Macaca thibetana thibetana
 Macaca thibetana esau
 Macaca thibetana guiahouensis
 Macaca thibetana huangshanensis

參考 

ARKive - images and movies of the Tibetan macaque (Macaca thibetana)

中國哺乳動物
 香港哺乳動物

猴科